Tysklands forbundskansler, Angela Merkel, går i sin nytårstale hårdt i rette med islamkritikere og slår et slag for mere solidaritet med de rekordmange flygtninge, der i år er flygtet fra krige i deres hjemlande.

»Mange har med nød og næppe undgået at blive dræbt. Det er en selvfølge, at vi hjælper dem og tager imod folk, som søger tilflugt hos os«, siger kansleren i nytårstalen, som vises i aften på tysk tv.

Nu da 25-året for Berlinmurens fald rinder ud, minder hun sine landsmænd om, at østtyskerne i 1989 hver mandag gik på gaden for at vokse op uden frygt - ligesom mange flygtninge håber på et nyt liv i Tyskland uden frygt.

ritzau